Hvordan har man målt?

Målingen, der er lavet af organisationen Equal Measure 2030, vurderer, i hvor høj grad de enkelte lande lever op til det internationalt vedtagede verdensmål fra FN, der handler om ligestilling mellem køn.

Verdensmålet er et ud af 17, som FN's medlemslande har aftalt at opnå inden 2030.

Det omfatter blandt andet punkterne:

Kvinder skal sikres fuld og effektiv deltagelse og lige muligheder for lederskab på alle niveauer af beslutningstagning inden for politik, økonomi og det offentlige liv.

Der skal sikres universel adgang til seksuel og reproduktiv sundhed og reproduktive rettigheder i overensstemmelse med handlingsprogrammet fra den Internationale Konference om Befolkning og Udvikling og Beijing-handlingsplanen samt slutdokumenterne fra deres opfølgningskonferencer.

Ulønnet omsorg og husarbejde skal anerkendes og værdisættes gennem tilgængelighed af offentlige serviceydelser, infrastruktur og politikker for social beskyttelse samt ved at fremme delt ansvar i hjemmet og i forhold til familien, som nationalt passende.

Equal Measures 2030, der står bag rapporten, er et uafhængigt partnerskab mellem flere parter i den private sektor, heriblandt Bill & Melinda Gates Foundation.

Kilde: www.verdensmaalene.dk